b'\n_START_ARTICLE_\n\xc5\xa0tefan Vevar\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0tefan Vevar se je rodil v Slovenj Gradcu. Po kon\xc4\x8dani gimnaziji se je odlo\xc4\x8dil za \xc5\xa1tudij anglistike in germanistike na Filozofski fakulteti v Ljubljani, kjer je leta 1978 tudi diplomiral. Na germanistiki na Filozofski fakulteti v Ljubljani je leta 1999 magistriral, leta 2011 pa tudi doktoriral._NEWLINE_S prevajalstvom pa se je ukvarjal \xc5\xbee dolgo pred pridobljenim magisterijem in doktoratom, saj se je s prevajalsko dejavnostjo za\xc4\x8del ukvarjati \xc5\xbee v za\xc4\x8detku 90-ih let 20. stoletja. Njegov jezik, iz katerega prevaja, je nem\xc5\xa1\xc4\x8dina, prevaja pa v sloven\xc5\xa1\xc4\x8dino. Prevaja predvsem dela klasi\xc4\x8dnih avtorjev nem\xc5\xa1ke knji\xc5\xbeevnosti, vendar se ne omejuje samo na klasike, saj prevaja tudi nem\xc5\xa1ke avtorje do romantike in realizma, vse do vodilnih imen sodobnej\xc5\xa1e nem\xc5\xa1ke knji\xc5\xbeevnosti. Poleg proze prevaja tudi liriko nem\xc5\xa1kih avtorjev, kot so Novalis, Friedrich Schiller in Heinrich Heine. Zase pravi, da najraje prevaja romane in poezijo, predvsem liriko. Najbolj znan je po prevodu Goethejevega dela U\xc4\x8dna leta Wilhelma Meistra, za katerega je leta 1999 prejel Sovretovo nagrado. Leta 2002 je bil imenovan za predsednika Dru\xc5\xa1tva slovenskih knji\xc5\xbeevnih prevajalcev (DSKP); funkcijo je opravljal en mandat, torej do leta 2006._NEWLINE_Poleg prevajanja Vevar redno objavlja \xc4\x8dlanke in publikcaije na temo nem\xc5\xa1ke knji\xc5\xbeevnosti, teorije prevajanja in prevodne kritike. Leta 2001 je izdal tudi svojo prvo monografijo z naslovom Temeljni aspekti in principi teorije literarnega prevajanja, v kateri izpostavlja nekatere najve\xc4\x8dje probleme literarnega prevajanja in vzpostavlja novi teoretski model, s katerim \xc5\xbeeli povezati prakso in teorijo literarnega prevajanja. Delo Fenomen Goethe (Njegova estetika in poetika med originalom in slovenskim prevodom), ki je iz\xc5\xa1lo leta 2012 in s katerim je leto prej tudi doktoriral, pa kot "prvo pri nas predstavlja izdelano uporabo teorije v praksi in /.../ konstruira lasten avtorski prevodoslovni model, ki ga u\xc4\x8dinkovito aplicira na leposlovnem delu." .'